Resolució 235/2017/IE, de 12 de juliol, sobre un incident d'execució de la Reclamació 19/2016
Al·legacions sobre l'abast de l'execució d'una Resolució de la GAIP.
Es valoren les circumstàncies singulars de tres persones afectades per una Resolució de la GAIP que dona accés les dades retributives dels llocs de treball fora de conveni de TMB, que han al·legat contra la difusió de les seves dades.
Es descarten dues de les al·legacions formulades, fonamentades en el fet de concórrer un procés de divorci, i s'estima l'altra, relativa a un cas d'assetjament.
La Resolució de la GAIP de 7 de juliol de 2016, sobre la Reclamació 19/2016, disposa la difusió de les retribucions brutes dels empleats i les empleades de fora de conveni de les empreses del grup Transports Metropolitans de Barcelona (TMB), prèvia audiència de les persones afectades per tal de permetre aflorar eventuals circumstàncies personals en les que la difusió de la retribució indicada pugui causar algun perjudici singular a algunes d'elles.
Entre juliol i setembre de 2016 es varen presentar nombroses al·legacions per aquest motiu, que varen ser valorades i estimades o desestimades, segons els casos, per la GAIP a finals de setembre de 2016.
Aquell mateix mes un col·lectiu de persones afectades va presentar un recurs contenciós administratiu contra la Resolució de la GAIP de 7 de juliol i en va demanar la mesura cautelar de suspensió, que si bé inicialment va ser atorgada, finalment seria aixecada per la Interlocutòria de 28 d'abril de 2017.
A partir d'aquest moment, quan TMB procedeix a l'execució de la Resolució de la GAIP de 7 de juliol de 2016, es detecta l'existència de les tres al·legacions següents de persones afectades pel compliment d'aquella Resolució:
1a Del senyor ROLV, que demana que no es facilitin les seves dades salarials, ja que es trobaria en un procés de divorci (n'aporta dades documentals) i considera que la publicació de les seves dades salarials podria perjudicar-lo en les corresponents negociacions.
2a De la senyora SGT, que manifesta haver patit assetjament mitjançant el seu correu electrònic (adjunta còpia de la denúncia presentada a la policia el 21 de juliol de 2011), davant del qual el servei de seguretat de TMB hauria adoptat determinades mesures preventives, i que tem que la difusió del seu nom pugui facilitar ser exposada de nou a accions d'assetjament.
3a De la senyora OC, que demana que no es publiquin les seves dades retributives per les especials circumstàncies personals que ja coneixerien els serveis jurídics de l'empresa.
Posteriorment, el 5 de juliol de 2017, la mateixa persona indica que les seves circumstàncies personals haurien canviat (estaria a punt de signar el conveni de separació) i per tant hauria deixat d'existir el motiu pel qual s'oposava a la difusió de les seves dades retributives.
De conformitat amb els articles 20 a 25, 31 i 42.3 de la Llei 19/2014, de 29 de desembre, de transparència, accés a la informació pública i bon govern, el dret d'accés a la informació pública no pot desconèixer altres drets o interessos protegits per límits legals que puguin ser-li oposables.
En aquests casos, caldrà resoldre cas per cas, després de donar audiència a les persones afectades, i en funció de les circumstàncies concretes.
Les al·legacions indicades als antecedents posen de manifest l'audiència donada a les persones afectades i que l'accés pot perjudicar determinades circumstàncies personals.
La 1a al·legació esmentada fa referència als eventuals perjudicis que podria ocasionar a la persona afectada la difusió de la seva retribució, atès que es trobaria en un procés judicial de divorci i aquest fet podria afectar les negociacions que du a terme en aquest marc.
No sembla que sigui plausible l'efectivitat d'aquest perjudici, ja que si es troba en un procés judicial de divorci el jutge donarà fàcilment empara a l'altra part per tenir coneixement dels seus béns i ingressos.
Per tant, no és versemblant que la difusió establerta per la Resolució de la GAIP en res perjudiqui al senyor ROLV en el seu procés de divorci.
El mateix sembla ser que podria afirmar-se en relació amb la 3a al·legació indicada, amb l'afegit, en aquest darrer cas, que la senyora OC afirma finalment que haurien cessat les circumstàncies especials que motivaven la seva oposició a la difusió de les seves retribucions.
En conseqüència, procedeix descartar aquestes dues al·legacions.
La 2a al·legació té a veure amb l'assetjament que hauria patit la persona afectada i el seu temor a què la difusió del seu nom podés causar-li ser víctima de noves accions d'aquella naturalesa.
Tot i que no és probable la relació entre ambdós fets (difusió del nom i nous assetjaments), la gravetat de les agressions patides aconsella evitar el menor risc de què es tornin a reproduir i justifiquen, per tant, protegir la identitat de la senyora SGT al difondre la informació sol·licitada.
En atenció als antecedents i fonaments jurídics anteriors, el Ple de la GAIP, en la seva sessió del 12 de juliol de 2017, resol: